
RAPORT

asupra propunerii legislative pentru completarea Legii nr. 376 din 2004 privind bursele private (Pl–x  659/2005)


1. În conformitate cu prevederile art.95 din Regulamentul Camerei Deputaţilor, republicat, cu adresa nr.PL.X.659/19 decembrie 2005, Comisia pentru învăţământ, ştiinţă, tineret şi sport a primit spre dezbatere în fond propunerea legislativă pentru completarea Legii nr. 376 din 2004 privind bursele private (Pl–x  659/19.12.2005). 


Propunerea legislativă elimină unele bariere de natură birocratică, precum obligaţia beneficiarului de a prezenta contractul spre avizare la instituţia de învăţământ la care studiază, iniţiatorii propunând doar obligaţia de a informa această instituţie de învăţământ. S-a propus, de asemenea, eliminarea interdicţiei beneficiarului de a lucra pe perioada bursei pentru cel ce acordă bursa sau pentru o altă persoană juridică desemnată de acesta, precum şi cea privind obligaţia ca prin cuantumul bursei, aceasta să acopere cheltuielile de masă, cazare şi de întreţinere. 


La întocmirea raportului, Comisia a avut în vedere avizul Comisiei pentru buget, finanţe şi bănci, avizul Consiliului Legislativ, precum şi punctul de vedere al Guvernului.


2. În raport de obiectul şi conţinutul său, propunerea legislativă face parte din categoria legilor ordinare. 


3. La lucrările Comisiei au fost prezenţi 16 deputaţi, din totalul de 27 membri ai Comisiei. La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, d-nul Dumitru Miron, secretar de stat în Ministerul Educaţiei şi Cercetării.


4.  Propunerea legislativă a fost respinsă de Senat în şedinţa din 12 decembrie 2005. 

Camera Deputaţilor este Cameră decizională.


În urma dezbaterii, în şedinţa din  15 februarie 2006, Comisia, cu 9 voturi împotrivă şi 7 abţineri a respins propunerea legislativă menţionată mai sus, din următoarele motive:

· Se propune modificarea alineatului 5 al art.2, care a fost deja abrogat prin Legea nr.319/2005;

· Pentru a demonstra că este elev/student şi că îndeplineşte obligaţiile prevăzute în Regulamentul şcolar/Carta universitară este necesar ca instituţia de învăţământ să avizeze contractul şi să nu fie doar informată;

· Guvernul îşi exprimă acordul condiţionat de susţinere, făcând propuneri şi observaţii consistente, care ar putea fi incluse într-un nou proiect de lege sau într-o altă propunere legislativă.

Preşedinte,                                                                                   Secretar,

     Lia Olguţa Vasilescu                                                                       Mihai Radan













Consilier,











                            Ioan Ianoş

